Metalli

Metalli (engl. metal) on alkuaine tai seos, jolla on useita seuraavista epämetalleista poikkeavista ominaisuuksista:
 * luovuttavat helposti elektroneja muodostaen positiivisia ioneja
 * metallikiilto
 * yleensä hyvä muokattavuus ja sitkeys (suuri murtovenymä ja iskusitkeys)
 * useilla metalleilla korkea sulamispiste (kaikki kiinteitä huoneenlämmössä elohopeaa lukuun ottamatta)
 * useimmat reagoivat happojen kanssa muodostaen suoloja ja vapauttaen vetyä

Monet metallit ovat erittäin tärkeitä ja materiaaleja mitä erilaisimpien esineiden valmistamiseen. Ne tekee erityisen käyttökelpoisiksi se, että ne toisaalta ovat kovia ja kestäviä, toisaalta kuitenkin ainakin korkeissa lämpötiloissa helposti muokattavia valamalla tai takomalla. Erityisen tärkeä merkitys niillä on esihistoriallisista ajoista ollut aseiden ja työkalujen, nykyisin myös koneiden raaka-aineena. Niistä valmistetaan myös esimerkiksi astioita, putkia ja koruja. Myös sähkötekniikassa niillä on tärkeä merkitys sähkönjohtavuutensa vuoksi. Jalometallit ovat tulleet tärkeiksi myös sijoituskohteina, ja aikaisemmin ne olivat rahajärjestelmänkin perustana. Viime vuosikymmeninä muovit ovat kuitenkin osittain syrjäyttäneet metallit joistakin niiden vanhoista käyttötarkoituksista.